የእናቱን ድካም ለማስቀረት የጣረው ተማሪ ፈጠራ፡፡
ባሕር ዳር፡ ሕዳር 19/2012ዓ.ም (አብመድ) የ9ኛ ክፍል ተማሪው ያለሰው ረዳት እንጀራ መጋገር የሚችል ሮቦት ሰርቶ ለእይታ አቅርቧል፡፡ተማሪው የሰራው ሮቦት በቤት ዉስጥ እንጀራ ለመጋገር ያለውን እንግልትና ድካም የሚያቃልል ነው፡፡ ሮቦቱ ሁሉንም እንጀራ ለመጋገር የሚያስፈልጉ ሂደቶች ያለማንም ርዳታ ይከውናል፡፡ከደብረ ብርሃን ከተማ በ65 ኪሎሜትር ርቀት ላይ ሞረትና ጅሩ ወረዳ እነዋሪ ከተማ ላይ ተገኝተናል። ከዚህ ቦታ ላይ መገኘታችን ምክንያቱ የተማሩትን የቀለም ትምህርት ወደ ተግባር የለወጡ የተግባር ተማሪዎች መኖራቸውን ሰምተን ነው፡፡ እነዋሪ ሚሊኒዬም አጠቃላይ ሁለተኛ ደረጃ ትምህርት ቤት ቀለምን ከማስቆጠር በዘለለ ተማሪዎችን የተግባር ሰው እንዲሆኑ የሚጥሩ ምስጉን መምህራን ይገኙበታል፡፡ተማሪዎቹም የመምህራኖቻቸውን ጥረት ወደተግባር በመቀየር ራሳቸውንም ይሁን መምህራኖቻቸውን አንቱ ማሰኘት ጀምረዋል፤ ‹‹አሳዳጊህን ይባርከው›› አይደል የሚባለው፤ አስተማሪም ወላጅም አሳዳጊ ናቸውና አስተዋጽኦ አላቸው፡፡በትምህርት ቤቱ ውስጥ ብዙ የፈጠራ ሥራዎች የተሠሩ ቢሆንም ቀልባችን የሳበውንና የብዙ ኢትዮጵያውያን እናቶችን የቤት ውስጥ ልፋት የሚያስቀረውን የእንጀራ መጋገሪያ ሮቦት ፈጠራ ልንነግራችሁ ነው፡፡ የዚህ ፈጠራ ባለቤት ደግሞ የ9ኛ ክፍል ተማሪው ዳዊት አድማሱ ነው። ዳዊት ሁሉን አቀፍ ያለማንም ረዳት የሚሠራ የእንጀራ መጋገሪያ መሳሪያ (ማሽን) መሥራቱን አጫውቶናል፤ አሳይቶናል።በተግባር ሰርቶ እንዲያሳየን ጠይቀነውም መሳሪያዉ ያለሰዉ እገዛ የሚሠራ እንደሆነ የኤሌክትሪክ ኃይል ለኩሶ አሳየን። ‹‹እንጀራ ለመጋገር ከምንከተላቸዉ ሂደቶች የጤፍ ዱቄትን ከማቡካት ጀምሮ አብሲት መጣልና ሌሎች አስፈላጊ ተግባራትን ጨምሮ በተገጠመለት ምጣድ ለክቶ መጋገርንና በመጨረሻም የበሰለውን እንጀራ ማዉጣትን ድጋፍ ሳያስፈልገዉ ልክ እንደ ሰው ማከናወን እንዲችል ተደርጎ የተሠራ ነዉ›› ብሎናል የፈጠራው ባለቤት።